PMIndiaData/PMIndiaSum huggingface dataset:
પ્રધાનમંત્રીએ અખિલ ભારતીય મેયર પરિષદનું ઉદ્ઘાટન કર્યું

પ્રધાનમંત્રી શ્રી નરેન્દ્ર મોદીએ આજે વીડિયો કોન્ફરન્સના માધ્યમથી અખિલ ભારતીય મેયર પરિષદનું ઉદ્ઘાટન કર્યું હતું. ઉત્તરપ્રદેશના મુખ્યમંત્રી શ્રી યોગી આદિત્યનાથ અને કેન્દ્રીય મંત્રી શ્રી હરદીપસિંહ પુરી તેમજ અન્ય મહાનુભાવો આ પ્રસંગે ઉપસ્થિત રહ્યા હતા. આ પ્રસંગે ઉપસ્થિત જનગણને સંબોધન આપતા પ્રધાનમંત્રીએ પ્રાચીન નગરી વારાણસીમાં હાથ ધરવામાં આવેલા વિકાસના કાર્યોનો સંદર્ભ ટાંક્યો હતો. કાશીમાં વિકાસ આખા દેશ માટે ભાવિ રૂપરેખા બની શકે છે તેવા પોતાના નિવેદનને પણ તેમણે યાદ કર્યું હતું. પ્રધાનમંત્રીએ જણાવ્યું હતું કે, આપણા દેશમાં મોટાભાગના શહેરો પરંપરાગત શહેરો છે, પરંપરાગત રીતે વિકાસ પામેલા છે. આધુનિકીકરણના આ યુગમાં આ શહેરોની પ્રાચીનતાને પણ જાળવી રાખવામાં આવે તેનું પણ એટલું જ મહત્વ છે. તેમણે ટિપ્પણી કરી હતી કે, શહેરો આપણને શીખવે છે કે, આપણા વારસા અને સ્થાનિક કૌશલ્યોનું કેવી રીતે જતન કરવું જોઇએ. પ્રધાનમંત્રીએ આગ્રહપૂર્વક કહ્યું હતું કે, વર્તમાન માળખાઓનો નાશ કરવો એ કોઇ વિકાસની રીત નથી પરંતુ તેમણે શહેરોના પુનર્જીવન અને જતન પર વિશેષ ભાર મૂક્યો હતો. આ કાર્યો આધુનિક સમયની જરૂરિયાતો અનુસાર થવા જોઇએ તેવું તેમણે આગ્રહપૂર્વક કહ્યું હતું. પ્રધાનમંત્રીએ શહેરો વચ્ચે સ્વચ્છતા બાબતે મજબૂત સ્પર્ધા કરવા માટે આહ્વાન કર્યું હતું અને આશ્ચર્યપૂર્વક કહ્યું હતું કે, શ્રેષ્ઠ પ્રદર્શન કરનારા શહેરોની સાથે સ્વચ્છતા પ્રાપ્ત કરવા માટે શ્રેષ્ઠ પ્રયાસો કરી રહેલા શહેરોને બિરાદાવવા માટે કોઇ નવી શ્રેણીઓ હોય તો કેવું સારું થાય. તેમણે સ્વચ્છતાની સાથે શહેરોના સૌંદર્યીકરણ પર પણ વિશેષ ભાર મૂક્યો હતો. તેમણે મેયરોને આ બાબતે તેમના શહેરોના વોર્ડ વચ્ચે મજબૂત સ્પર્ધાની ભાવના જગાવવા માટે કહ્યું હતું. તેમણે મેયરોને ‘આઝાદીનો અમૃત મહોત્સવ’ સંબંધિત વિવિધ કાર્યક્રમો જેમકે સ્વતંત્રતાના સંઘર્ષની થીમ આધારિત ‘રંગોળી’ સ્પર્ધા, સ્વતંત્રતાના સંગ્રામ આધારિત ગીત સ્પર્ધા અને લુલ્લાબે (લોરી) સ્પર્ધાનું આયોજન કરવા માટે સૂચન કર્યું હતું. પ્રધાનમંત્રીએ તેમના મન કી બાતના વૃતાંતમાં પણ આ બાબતે વિશેષ આગ્રહ કર્યો હતો. પ્રધાનમંત્રીએ એવું પણ સૂચન કર્યું હતું કે, મેયરોએ શહેરોના સ્થાપના દિવસ એટલે વર્ષગાંઠ શોધી કાઢવી જોઇએ અને તેની ઉજવણીનું આયોજન પણ કરવું જોઇએ. જે શહેરોમા નદીઓ આવેલી હોય તેવા શહેરોએ નદી ઉત્સવની ઉજવણી કરવી જોઇએ. તેમણે નદીઓનો મહિમા ફેલાવવાની જરૂરિયાત પર ભાર મૂક્યો હતો જેથી લોકો નદીઓ અંગે ગૌરવ અનુભવે અને નદીઓને સ્વચ્છ રાખવાની તેમનામાં ભાવના જાગે. પ્રધાનમંત્રીએ જણાવ્યું હતું કે, “નદીઓને ફરી પાછી શહેરી જીવનના કેન્દ્રમાં લાવવી જોઇએ. આમ કરવાથી તમારા શહેરોમાં નવજીવન આવશે.” તેમણે મેયરોને સિંગલ-યુઝ પ્લાસ્ટિક નાબૂદી સામે ઝુંબેશને પુનર્જીવિત કરવા માટે પણ અનુરોધ કર્યો હતો. તેમણે મેયરોને કચરામાંથી સંપત્તિ સર્જનની રીતો શોધી કાઢવા માટે પણ કહ્યું હતું. પ્રધાનમંત્રીએ ઉમેર્યું હતું કે, “આપણું શહેર પણ સ્વચ્છ અને સ્વસ્થ હોવું જોઈએ તેવો આપણો પ્રયાસ રહેવો જોઈએ.” તેમણે મેયરોને કહ્યું હતું કે, તેમના શહેરોમાં રસ્તાઓ પરની લાઇટો અને લોકોના ઘરોમાં વ્યાપક પ્રમાણમાં
પ્રધાનમંત્રીએ રોટરી ઇન્ટરનેશન વર્લ્ડ સંમેલનમાં સંબોધન કર્યું

પ્રધાનમંત્રી શ્રી નરેન્દ્ર મોદીએ આજે વીડિયો કોન્ફરન્સના માધ્યમથી રોટરી ઇન્ટરનેશનલ વર્લ્ડ સંમેલનમાં સંબોધન કર્યું હતું. રોટ્રીઅન્સને સફળતા અને સેવાનો સાચો સમન્વય ગણાવીને પ્રધાનમંત્રીએ કહ્યું હતું કે, “આટલા મોટાપાયાના દરેક રોટરી સંમેલનો મિની–ગ્લોબલ એસેમ્બલી જેવા છે. તેમાં વિવિધતા અને જીવંતતા છે.” ‘પોતાનાથી ઉપર સેવા’ અને ‘જે સૌથી શ્રેષ્ઠ સેવા કરે છે એ જ સૌથી વધુ ફાયદામાં છે’ – રોટરીના આ બંને સૂત્રોની નોંધ લેતા પ્રધાનમંત્રીએ જણાવ્યું હતું કે, સમગ્ર માનવજાતના કલ્યાણ માટે આ મહત્વના સિદ્ધાંતો છે અને આપણા સંતો તેમજ ઋષિઓના ઉપદેશોને અનુરૂપ છે. તેમણે ઉમેર્યું હતું કે, “આપણે બુદ્ધ અને મહાત્મા ગાંધીની ભૂમિના છીએ જેમણે પોતાના કામ દ્વારા બતાવી દીધું હતું કે, બીજાના માટે જીવવું એ કોને કહેવાય.” સ્વામી વિવેકાનંદના ઉપદેશનો ઉલ્લેખ કરતા પ્રધાનમંત્રીએ કહ્યું હતું કે, “આપણે બધા જ પરસ્પર નિર્ભર, આંતર–સંબંધિત અને આંતરિક રીતે એકબીજા સાથે જોડાયેલ વિશ્વમાં આપણું અસ્તિત્વ ધરાવીએ છીએ. તેથી જ, આપણી પૃથ્વીને વધુ સમૃદ્ધ અને ટકાઉક્ષમ બનાવવા માટે વ્યક્તિઓ, સંસ્થાઓ અને સરકારો સાથે મળીને કામ કરે તે ખૂબ જ મહત્વનું છે.” તેમણે પૃથ્વી પર સકારાત્મક પ્રભાવ પાડતા અનેક કારણો પર સખત મહેનત કરવા બદલ રોટરી ઇન્ટરનેશનલની પ્રશંસા કરી હતી. તેમણે કહ્યું હતું કે, ભારત પર્યાવરણનું સંરક્ષણ કરવા માટેના પ્રયાસોમાં અગ્રેસર છે. પ્રધાનમંત્રીએ કહ્યું હતું કે, “દીર્ઘકાલિન વિકાસ અત્યારના સમયની માંગ છે. પ્રકૃતિ સાથે સૂમેળમાં રહેવાના આપણા સદીઓ જૂના સિદ્ધાંતોથી પ્રેરાઇને, 1.4 અબજ ભારતીયો આપણી પૃથ્વીને સ્વચ્છ અને હરિયાળી બનાવવા માટે શક્ય હોય તેવા તમામ પ્રયાસો કરી રહ્યા છે.” તેમણે આંતરરાષ્ટ્રીય સૌર ગઠબંધન, ‘એક સૂર્ય, એક વિશ્વ, એક ગ્રીડ’ અને
પ્રધાનમંત્રીએ રશિયન ફેડરેશનના પ્રમુખ મહામહિમ વ્લાદિમીર પુતિન સાથે વાત કરી

પ્રધાનમંત્રી શ્રી નરેન્દ્ર મોદીએ આજે રશિયન ફેડરેશનના પ્રમુખ મહામહિમ વ્લાદિમીર પુતિન સાથે ફોન પર વાત કરી. બંને નેતાઓએ યુક્રેનની બદલાતી સ્થિતિ અંગે ચર્ચા કરી હતી. રાષ્ટ્રપતિ પુતિને પ્રધાનમંત્રી મોદીને યુક્રેનિયન અને રશિયન ટીમો વચ્ચેની વાટાઘાટોની સ્થિતિ વિશે માહિતી આપી હતી. પ્રધાનમંત્રી મોદીએ રશિયા અને યુક્રેન વચ્ચે ચાલી રહેલી વાટાઘાટોનું સ્વાગત કર્યું અને આશા વ્યક્ત કરી કે તેઓ સંઘર્ષને સમાપ્ત કરવા તરફ દોરી જશે. તેમણે સૂચવ્યું કે રાષ્ટ્રપતિ પુતિન અને રાષ્ટ્રપતિ ઝેલેન્સકી વચ્ચેની સીધી વાતચીતથી ચાલી રહેલા શાંતિ પ્રયાસોમાં ઘણી મદદ મળી શકે છે. પ્રધાનમંત્રી મોદીએ સુમીમાં હજુ પણ બાકી રહેલા ભારતીય વિદ્યાર્થીઓની સલામતી અને સુરક્ષા માટે તેમની ઊંડી ચિંતા વ્યક્ત કરી હતી. રાષ્ટ્રપતિ પુતિને પ્રધાનમંત્રીને ભારતીય વિદ્યાર્થીઓ સહિત નાગરિકોને બહાર કાઢવાની સુવિધા માટે માનવતાવાદી કોરિડોર સંબંધિત ચાલી રહેલા પગલાં વિશે જાણકારી આપી.
પ્રધાનમંત્રી 23 ફેબ્રુઆરીના રોજ આઈઆઈટી ખડગપુરના 66મા પદવીદાન સમારોહમાં સંબોધન કરશે

પ્રધાનમંત્રી શ્રી નરેન્દ્ર મોદી 23 ફેબ્રુઆરી, 2021ના રોજ વીડિયો કોન્ફરન્સિંગ દ્વારા બપોરે 12:30 વાગ્યે આઈઆઈટી ખડગપુરના 66મા પદવીદાન સમારોહમાં સંબોધન કરશે. આ પ્રસંગે પશ્ચિમ બંગાળના રાજ્યપાલ, કેન્દ્રીય શિક્ષણ મંત્રી, અને કેન્દ્રીય શિક્ષણ રાજ્ય મંત્રી પણ ઉપસ્થિત રહેશે.
સંસદના ચોમાસુ સત્ર અગાઉ પ્રધાનમંત્રીના નિવેદનનો મૂળપાઠ

નમસ્કાર દોસ્તો, આજે ચોમાસુ સત્રનો પ્રારંભ થઈ રહ્યો છે. ગરમી બાદ ‘પહેલો વરસાદ નવી સુગંધ માટીમાં ભરી દે છે’ જો કે આ ચોમાસુ સત્ર જીએસટીની સફળ વર્ષાના કારણે ‘આખું સત્ર નવી સુગંધ અને નવી ઉમંગથી ભરપુર થયું હશે. જ્યારે દેશના દરેક રાજકીય પક્ષ, દરેક સરકારો માત્ર અને માત્ર રાષ્ટ્રહિતના ત્રાજવા પર તોલ કરીને નિર્ણય લે છે, તો કેટલું મહત્વપૂર્ણ રાષ્ટ્રહિતનું કામ થાય છે, એ જીએસટી દ્વારા સફળ અને સિદ્ધ થઈ ગયું છે. ‘
પ્રધાનમંત્રીએ બાંગ્લાદેશમાં જોડાણ પક્ષો સાથે બેઠક કરી

પ્રધાનમંત્રી શ્રી નરેન્દ્ર મોદી, તેમની બે દિવસીય બાંગ્લાદેશ યાત્રાના ભાગ રૂપે 14 પાર્ટી ગઠબંધનના રાજકીય નેતાઓને મળ્યા હતા. બંને દેશો વચ્ચેના સંબંધોને મજબૂત બનાવવા બેઠક દરમિયાન દ્વિપક્ષીય સંબંધોના વિવિધ મુદ્દાઓ પર કેન્દ્રિત ચર્ચા કરવામાં આવી હતી.
પ્રધાનમંત્રીએ કૃષિ ઉન્નતિ મેળામાં કહ્યું – આવો આપણે 2020 સુધીમાં ખેડૂતોની આવક બે ગણી કરવાનો સંકલ્પ લઈએ

પ્રધાનમંત્રી શ્રી નરેન્દ્ર મોદીએ આજે (19-3-2016) ખેડૂતો, રાજ્યો અને કેન્દ્ર સરકાર સહિત બધા હિતધારકોને 2022 સુધી ખેડૂતોની આવક બમણી કરવાનો સંકલ્પ લેવા માટે આહ્વાન કર્યું. આજે નવી દિલ્હીમાં આયોજિત કૃષિ ઉન્નતિ મેળામાં ભારતીય કૃષિ માટે ખેડૂતોની સાથે પોતાના વિઝન રજૂ કરતાં પ્રધાનમંત્રીએ કહ્યું કે આ કાર્ય પડકારરૂપ હોઈ શકે છે, પરંતુ આમાં કોઈ શંકા નથી કે આ લક્ષ્યને પ્રાપ્ત કરવું ઘણું મહત્વપૂર્ણ છે. પ્રધાનમંત્રીએ કહ્યું કે કૃષિ ઉન્નતિ મેળો એક એવું મંચ છે, જે ભારતના ભાગ્યને ફરી વખત લખી શકે છે. તેમણે કહ્યું કે ભારતના ભવિષ્યનું નિર્માણ કૃષિ વિકાસ, ભારતના ખેડૂતો અને ગામડાની સમૃદ્ધિના પાયા પર થઈ શકે છે. આ સંદર્ભમાં તેમણે કહ્યું કે હાલમાં જ પ્રસ્તુત કેન્દ્રીય બજેટનો ઉલ્લેખ કરતા કહ્યું કે તેનો આ ક્ષેત્રો પર દૂરોગામી પ્રભાવ પડશે. શ્રી નરેન્દ્ર મોદીએ ભારપૂર્વક કહ્યું કે ભારતીય કૃષિમાં આગળની ક્રાંતિ પ્રૌદ્યોગિકી અને આધુનિકીકરણનો ઉપયોગ કરીને લાવવી પડશે અને ભારતના પૂર્વી વિસ્તારોમાં તે મેળવવાની વધુ સંભાવના છે. તેમણે કહ્યું કે સરકાર આ લક્ષ્યની દિશામાં કાર્ય કરી રહી છે. પ્રધાનમંત્રીએ જણાવ્યું કે કેવી રીતે ઈનપુટ ખર્ચ ઘટાડીને ખેડૂતોની આવક વધારી શકાય છે. તેમણે કહ્યું કે મૃદા સ્વાસ્થ્ય કાર્ડ યોજના અને પ્રધાનમંત્રી કૃષિ સિંચાઈ યોજના ઈનપુટ ખર્ચ ઘટાડવાની દિશામાં ઘણું મહત્વપૂર્ણ પગલું છે. પ્રધાનમંત્રીએ ખેતીની ગતિવિધિઓની વિવિધતાના માધ્યમથી ખેડૂતોની આવક વધારવાનું આહ્વાન કર્યું. તેમણે કહ્યું કે પાકને ઉગાડવાની સાથે-સાથે ખેડૂતો પોતાના ખેતરોના કિનારે ઈમારતી લાકડાના ઝાડ લગાવવાનો વિકલ્પ પણ વિચારી શકે છે અને પશુપાલનનું કાર્ય પણ શરૂ કરી શકે છે. તેમણે કહ્યું કે કૃષિ ગતિવિધિઓમાં વિવિધતાથી કૃષિની સાથે જોડાયેલ જોખમો પણ ઓછા થઈ શકે છે. પ્રધાનમંત્રીએ ‘પ્રધાનમંત્રી પાક વીમા યોજના’ના લાભોની બાબતમાં પ્રકાશ પાડતા કહ્યું કે આ યોજના માટે વ્યાપક વિચાર-વિમર્શ કરાયા છે. તેમણે કહ્યું કે આ યોજનાની વિશેષતા છે ‘ન્યૂનત્તમ પ્રિમિયમ દ્વારા અધિકતમ સુરક્ષા’. આ પહેલા પ્રધાનમંત્રીએ પ્રદર્શનની મુલાકાત કરી અને તેમણે વિભિન્ન સંસ્થાઓ અને કૃષિ ઉદ્યમીઓ દ્વારા અપનાવાઈ રહેલી શ્રેષ્ઠ પ્રક્રિયાઓ તથા તકનિકીઓ, નવિનત્તમ કૃષિ ઉપકરણો અને દૂધાળા ઢોરની બાબતમાં વિસ્તૃત જાણકારી અપાઈ. પ્રધાનમંત્રીએ 2014-15 માટે રાજ્યો અને ખેડૂતોના કૃષિ કર્મણ પુરસ્કાર પ્રદાન કર્યા. તેમણે ખેડૂતો માટે ‘ખેડૂત સુવિધા’ મોબાઈલ એપ્લીકેશનનો પણ શુભારંભ કર્યો. જે ખેડૂતોને હવામાન, બજાર મૂલ્ય, બીજ, ખાતર, જંતુનાશક અને કૃષિ મશીનરી જેવા વિષયો પર પણ જાણકારી ઉપલબ્ધ કરાવશે.
પ્રધાનમંત્રી શ્રી નરેન્દ્ર મોદી અને પોર્ટુગલના પ્રધાનમંત્રી મહામહિમ એન્ટોનિયો કોસ્ટા વચ્ચે ફોન પર વાત થઈ

પ્રધાનમંત્રી શ્રી નરેન્દ્ર મોદીએ આજે ફોન કોલ પર પોર્ટુગલના પ્રધાનમંત્રી મહામહિમ એન્ટોનિયો કોસ્ટા સાથે વાત કરી હતી. પ્રધાનમંત્રીએ ફેબ્રુઆરીમાં ભારતમાં પોર્ટુગલના રાષ્ટ્રપતિ મહામહિમ શ્રી માર્સેલો રિબેલો દા સૂસાની મુલાકાતને યાદ કરી હતી. બંને નેતાઓએ કોવિડ-19 રોગચાળાની સ્થિતિ વિશે અને કોરોનાની સ્વાસ્થ્ય અને આર્થિક અસરને નિયંત્રણમાં લેવા બંને દેશો દ્વારા લેવામાં આવેલા પગલાં વિશે ચર્ચા કરી હતી. પ્રધાનમંત્રીએ કટોકટીનું અસરકારક રીતે સંચાલન કરવા માટે પ્રધાનમંત્રી કોસ્ટાની પ્રશંસા કરી હતી. બંને નેતાઓએ જણાવ્યું હતું કે, સક્રિય રાષ્ટ્રીય પગલાં વાયરસના પ્રસારને નિયંત્રણમાં રાખવામાં મદદરૂપ થયા હતા. તેમણે એકબીજાને સ્થિતિનું સમાધાન કરવા શક્ય તમામ મદદ આપવાની ઓફર કરી હતી તથા કોવિડ-19 સામેની લડતમાં સંશોધન અને નવીનતા પર જોડાણ કરવા સંમતિ વ્યક્ત કરી હતી. પ્રધાનમંત્રીએ ભારતીય પ્રવાસીઓને પોર્ટુગલમાં વિઝાની વેલિડિટી લંબાવવા માટે પ્રધાનમંત્રી કોસ્ટાનો આભાર માન્યો હતો, જેઓ લોકડાઉનને કારણે પરત ફરી શક્યા નહોતા. પ્રધાનમંત્રી કોસ્ટાએ ભારતમાં પોર્ટુગીઝ નાગરિકોને ભારતીય સત્તામંડળોને પ્રદાન કરેલી સુવિધા આપવા બદલ આભાર વ્યક્ત કર્યો હતો. બંને નેતાઓ એકબીજાના સંપર્કમાં રહેવા સંમત થયા હતા અને કટોકટીની બદલાતી સ્થિતિ અને કોવિડ પછીના સંદર્ભ પર એકબીજા સાથે ચર્ચા કરી હતી.
પ્રધાનમંત્રીએ શ્રી સુંદરલાલ બહુગુણાના નિધન અંગે દુઃખ વ્યક્ત કર્યુ

પ્રધાનમંત્રી શ્રી નરેન્દ્ર મોદીએ જાણીતા પર્યાવરણવાદી શ્રી સુંદરલાલ બહુગુણાના નિધન અંગે ઊંડો શોક વ્યક્ત કર્યો હતો. પ્રધાનમંત્રી શ્રીએ એક ટ્વીટમાં કહ્યું, “શ્રી સુંદરલાલ બહુગુણા જીના નિધનથી આપણા દેશને ખૂબ મોટું નુકસાન થયું છે. તેમણે પ્રકૃતિ સાથે તાદાત્મ્ય સાથે જીવવાના સદીઓ જૂના આપણા સિદ્ધાંતોને પ્રકટ કર્યા હતા. તેમની સાદગી અને કરૂણાની ભાવના ક્યારેય વીસરી નહીં શકાય. મારી સંવેદનાઓ તેમના પરિવાર અને અસંખ્ય પ્રશંસકો સાથે છે. ઓમ શાંતિ.”
સુવર્ણ યોજનાની શરૂઆત પછી પ્રધાનમંત્રીની ટિપ્પણી

પ્રધાનમંત્રી શ્રી નરેન્દ્ર મોદીએ આજે 7, રેસકોર્સ રોડ ખાતે યોજાયેલા એક સમારોહમાં સુવર્ણ અંગેની ત્રણ યોજનાઓની શરૂઆત કરી હતી. આ અવસરે તેમણે પોતાના સંબોધનમાં આ યોજનાઓને ‘સોનામાં સુગંધનું’ ઉદાહરણ જણાવ્યું હતું. પ્રધાનમંત્રીએ કહ્યું – એવું કોઇ કારણ નથી કે ભારતને ગરીબ દેશ તરીકે ઓળખવામાં આવે, તેની પાસે 20,000 ટન સોનું છે. તેમણે કહ્યું કે ભારતમાં ઉપલબ્ધ સોનાને ઉત્પાદક ઉપયોગ માટે રાખવું જોઇએ અને આ યોજનાઓ આપણને આ લક્ષ્યને હાંસલ કરવા માટેનો માર્ગ દર્શાવે છે. પ્રધાનમંત્રીએ કહ્યું કે ભારતીય સમાજમાં મોટે ભાગે સોનું મહિલાઓના સશક્તીકરણનો એક સ્રોત રહ્યો છે. અને આ યોજનાઓ સશક્તીકરણની ભાવનાને રેખાંકિત કરશે. પ્રધાનમંત્રીએ ભારતમાં સોની પરિવારોને પ્રાપ્ત વિશ્વાસના વિશાળ બંધનની વાત કહી હતી. તેમણે કહ્યું કે ભારતીય ઝવેરીઓ આ યોજનાથી પરિચિત થઇ ગયા પછી તેઓ આ યોજનાના સૌથી મોટા એજન્ટ બની શકે તેમ છે. શ્રી નરેન્દ્ર મોદીએ અશોકચક્રવાળા ભારતીય સુવર્ણસિક્કાની શરૂઆતને રાષ્ટ્રીય ગૌરવનો વિષય ગણાવ્યો હતો. તેમણે કહ્યું કે લોકોને હવે વધારે સમય સુધી વિદેશોમાં ઢાળેલા સુવર્ણ બુલિયન અથવા સિક્કા પર નિર્ભર નહિ રહેવું પડે. પ્રધાનમંત્રીએ આ યોજનાઓ અંગેની એક વેબસાઇટ પણ શરૂ કરી અને પ્રારંભિક સ્તરના છ રોકાણકારોને પ્રમાણપત્ર એનાયત કર્યા હતા. આ પ્રસંગે કેન્દ્રીય નાણાંમંત્રી શ્રી અરૂણ જેટલી, વાણિજ્ય રાજ્યમંત્રી (સ્વતંત્ર હવાલો) શ્રીમતી નિર્મલા સીતારમન અને નાણા રાજ્યમંત્રી શ્રી જયંત સિંહા ઉપસ્થિત રહ્યા હતા.
પ્રધાનમંત્રીએ રાજકોટમાં સામાજિક અધિકારિતા શિબિરને સંબોધન કર્યું, દિવ્યાંગજનોને સહાયક ઉપકરણોનું વિતરણ કર્યું

પ્રધાનમંત્રી શ્રી નરેન્દ્ર મોદીએ આજે રાજકોટમાં સામાજિક અધિકારિતા શિબિરને સંબોધન કર્યું હતું તથા દિવ્યાંગ લાભાર્થીઓ વચ્ચે સહાયક ઉપકરણોનું વિતરણ કર્યું હતું. તેમણે ભારપૂર્વક જણાવ્યું હતું કે, કેન્દ્ર સરકાર દેશનાં ગરીબો પ્રત્યે સંપૂર્ણપણે પ્રતિબદ્ધ છે. તેમણે સ્ટાર્ટ-અપ સેક્ટરને એવા માર્ગો તરફ નજર દોડાવવાની વિનંતી કરી હતી, જેનાથી નવીનતા અને ટેકનોલોજી દ્વારા દિવ્યાંગ ભાઈઓ અને બહેનોનાં જીવનમાં પરિવર્તન લાવી શકાય. તેમણે કેન્દ્રિય મંત્રી ડો. થાવરચંદ ગેહલોત અને તેમની ટીમને અભિનંદન આપ્યાં હતાં અને જણાવ્યું હતું કે, તેઓ દિવ્યાંગ ભાઇઓ અને બહેનોનાં કલ્યાણ માટે જે કામ કરે છે એ ઐતિહાસિક અને પ્રશંસનીય છે. તેમણે આગ્રહ કર્યો હતો કે, દેશ વર્ષ 2022માં આઝાદીનાં 75માં વર્ષની ઉજવણી કરશે, ત્યારે કોઈ ભારતીય બેઘર ન હોવો જોઈએ અને ઘરમાં પુરતી સુવિધાઓ પણ હોવી જોઈએ.
પ્રધાનમંત્રીએ લોકમાન્ય બાળ ગંગાધર તિલકને તેમની 100મી પુણ્યતિથિ પર શ્રદ્ધાંજલિ આપી

પ્રધાનમંત્રી શ્રી નરેન્દ્ર મોદીએ લોકમાન્ય બાળ ગંગાધર તિલકને તેમની 100મી પુણ્યતિથિ પર શ્રદ્ધાંજલિ આપી છે. એક ટ્વિટમાં પ્રધાનમંત્રીએ કહ્યું કે, “ભારત લોકમાન્ય તિલકને તેમની 100મી પૂણ્યતિથિએ નમન કરે છે. તેમની બુદ્ધિ, હિંમત, ન્યાયની ભાવના અને સ્વરાજના વિચાર પ્રેરણા આપતા રહે છે.”
માતૃત્વ લાભ કાયદો, 1961માં સુધારા

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે માતૃત્વ લાભ (સુધારા) ખરડો, 2016 સંસદમાં રજૂ કરીને માતૃત્વ લાભ કાયદો, 1961માં સુધારાને પૂર્વવતી અસર સાથે મંજૂરી આપી છે. માતૃત્વ લાભ કાયદો, 1961 મહિલા કર્મચારીઓનું માતૃત્વના સમયગાળા દરમિયાન સંરક્ષણ કરે છે અને તેઓને માતૃત્વના લાભ પ્રદાન કરે છે, જેમાં કામમાં પગાર સાથે ગેરહાજર રહેવાનો અધિકાર સામેલ છે, જેથી તે પોતાના નવજાત બાળકની સારસંભાળ રાખી શકે છે. આ કાયદો 10 કે વધારે કર્મચારીઓ ધરાવતી તમામ કંપનીઓ કે સંસ્થાઓને લાગુ પડે છે. કાયદામાં આ સુધારાથી સંગઠિત ક્ષેત્રમાં કાર્યરત અંદાજે 18 લાખ મહિલા કર્મચારીઓ મદદ મળશે. માતૃત્વ લાભ કાયદો, 1961માં નીચે મુજબ સુધારા કરવામાં આવ્યા છે: • બે જીવિત બાળકો માટે માતૃત્વનો લાભ 12 અઠવાડિયાથી વધારીને 26 અઠવાડિયા અને બે બાળકોથી વધારે બાળકો માટે 12 અઠવાડિયા • ‘કમિશનિંગ મધર’ (સરોગેસીથી બાળક જન્મ આપનાર ) અને ‘એડોપ્ટિંગ મધર’ (બાળક દત્તક લેનાર માતા) માટે માતૃત્વનો લાભ 12 અઠવાડિયા. • ઘરેથી કામ કરવાની સુવિધા. • 50 કે વધારે કર્મચારીઓ ધરાવતી કંપની કે સંસ્થાના સંબંધમાં ઘોડિયું રાખવાની ફરજિયાત જોગવાઈ. સમર્થન: • પ્રારંભિક બાલ્યાવસ્થા દરમિયાન બાળકની માતા દ્વારા સારસંભાળ – બાળકની વૃદ્ધિ અને વિકાસ માટે મહત્ત્વપૂર્ણ. • 44મી, 45મી અને 46મી ભારતીય શ્રમ પરિષદે માતૃત્વના લાભ 24 અઠવાડિયા આપવાની ભલામણ કરી હતી. • મહિલા અને બાળ વિકાસ મંત્રાલયે માતૃત્વનો લાભ વધારીને 8 મહિના કરવાની દરખાસ્ત રજૂ કરી હતી. • ત્રિપક્ષીય મંત્રણામાં તમામ હિતધારકોએ સુધારાની દરખાસ્તને ટેકો આપ્યો હતો.
ભારત અને માલદિવ્ઝ વચ્ચે રમત અને યુવા બાબતોના સહયોગ માટે સમજૂતિના કરાર

પ્રધાનમંત્રી શ્રી નરેન્દ્ર મોદીના અધ્યક્ષ સ્થાને મળેલી કેન્દ્ર સરકારની મંત્રીમંડળની બેઠકમાં ભારત સરકારના યુવા બાબતો અને રમત-ગમત મંત્રાલય તથા રિપબ્લિક ઓફ માલદિવ્ઝના યુવા રમત અને સામુદાયિક સશક્તિકરણ સાથે થયેલા સમજૂતિના કરાર અંગે જાણ કરવામાં આવી હતી. નવેમ્બર 2020માં સમજૂતિના આ કરાર ઉપર હસ્તાક્ષર કરાયા હતા. ઉદ્દેશોઃ રમત અને યુવા બાબતોના ક્ષેત્રે ભારત અને માલદિવ વચ્ચે કરાયેલા દ્વિપક્ષી કરારથી રમતવીરોને સ્પોર્ટસ, સાયન્સ, સ્પોર્ટ મેડીસીન, કોચીંગ ટેકનિક્સ, યુથ ફેસ્ટીવલ્સ અને શિબીરોમાં સામેલગિરીમાં સહાય થશે અને જ્ઞાનનો વિસ્તાર તથા નિપુણતાને કારણે આપણાં રમતવીરોના ઈન્ટરનેશનલ ટુર્નામેન્ટસના દેખાવમાં સુધારો થશે તેમજ ભારત અને માલદિવ્ઝ વચ્ચે દ્વિપક્ષી સંબંધો મજબૂત થશે. ફાયદાઃ માલદિવ્ઝ સાથે રમત અને યુવા બાબતોના ક્ષેત્રે દ્વિપક્ષી સહયોગના કારણે થતા લાભ કોઈ પણ જ્ઞાતિ, પંથ, ધર્મ અને જાતિના ભેદભાવ વગર તમામ રમતવીરોને એકસરખી રીતે લાગુ પડશે.
પ્રધાનમંત્રી શ્રી નરેન્દ્ર મોદી અને યુરોપિયન કાઉન્સિલના પ્રમુખ મહામહિમ ચાર્લ્સ મિશેલ વચ્ચે ફોન પર વાતચીત થઈ

પ્રધાનમંત્રી શ્રી નરેન્દ્ર મોદીએ આજે યુરોપિયન કાઉન્સિલના પ્રમુખ મહામહિમ ચાર્લ્સ મિશેલ સાથે ફોન પર વાતચીત કરી. પ્રધાનમંત્રીએ યુક્રેનમાં બગડતી પરિસ્થિતિ અને માનવીય સંકટ અંગે દુઃખ વ્યક્ત કર્યું હતું. તેમણે દુશ્મનાવટ બંધ કરવા અને વાતચીતમાં પાછા ફરવાની ભારતની અપીલનો પુનરોચ્ચાર કર્યો. પ્રધાનમંત્રીએ ભારપૂર્વક જણાવ્યું હતું કે સમકાલીન વૈશ્વિક વ્યવસ્થા આંતરરાષ્ટ્રીય કાયદા, યુએન ચાર્ટર અને તમામ રાજ્યોની પ્રાદેશિક અખંડિતતા અને સાર્વભૌમત્વના આદર પર આધારિત છે. પ્રધાનમંત્રીએ બંને પક્ષો વચ્ચેની વાટાઘાટોનું સ્વાગત કર્યું અને તમામ લોકોની મુક્ત અને અવિરત માનવતાવાદી પહોંચ અને સરળ અવરજવર સુનિશ્ચિત કરવાના મહત્વ પર ભાર મૂક્યો. પ્રધાનમંત્રીએ અસરગ્રસ્ત વિસ્તારોમાં દવાઓ સહિત તાત્કાલિક રાહત પુરવઠો મોકલવા માટે ભારત દ્વારા કરવામાં આવી રહેલા પ્રયાસો વિશે પણ વાત કરી હતી.
પ્રધાનમંત્રીએ સમગ્ર દેશનાં ઉજ્જવલા લાભાર્થીઓ સાથે વાર્તાલાપ કર્યો

પ્રધાનમંત્રી શ્રી નરેન્દ્ર મોદીએ આજે વીડિયો કોન્ફરન્સના માધ્યમથી સમગ્ર દેશના ઉજ્જવલા લાભાર્થીઓ સાથે વાર્તાલાપ કર્યો હતો. પ્રધાનમંત્રી સાથે સંવાદ માટે દેશભરમાં 600થી વધું કેન્દ્રો પર ત્રણ ઉજ્જવલા યોજનાનાં લાભાર્થીઓ ઉપસ્થિત રહ્યાં હતા. અંદાજે 10 લાખ લોકોએ વિવિધ માધ્યમો દ્વારા આ સંવાદને નિહાળ્યો હતો જેમાં નરેન્દ્ર મોદી એપ તેમજ વિવિધ ટીવી સમાચાર ચેનલો અને સોશિયલ મીડિયાનો સમાવેશ થાય છે. ટેકનોલોજીના માધ્યમથી લાભાર્થીઓ સાથે ચર્ચા કરીને અને તેમના અનુભવો વહેંચવના પ્રસંગે ખુશી વ્યક્ત કરતા પ્રધાનમંત્રીએ જણાવ્યું કે ઉજ્જવલા યોજના એ પ્રગતિનું પ્રતીક બની ગઈ છે. તેમણે ઉમેર્યું કે, તે નોંધપાત્ર સામાજિક બદલાવ લાવી રહી છે જે દેશના સંપૂર્ણ વિકાસમાં મદદરૂપ થઇ રહી છે. ઉજ્જવલા યોજના હેઠળ અત્યાર સુધીમાં ગ્રામ્ય વિસ્તારોમાં અંદાજે 4 કરોડ મહિલાઓએ એલપીજીના જોડાણો મેળવ્યા છે. એક રીતે 1955 થી 2014 સુધીના છ દસકાના સમયગાળામાં 13 કરોડ એલપીજીના જોડાણો આપવામાં આવ્યા હતા જ્યારે તેની સરખામણીમાં વર્ષ 2014થી લઈને ચાર વર્ષ દરમિયાન અંદાજે 10 કરોડ એલપીજીના જોડાણો આપવામાં આવ્યા છે. પોતાના પ્રારંભિક સંબોધનમાં પ્રધાનમંત્રીએ ગૃહિણીઓના જીવનને સરળ બનાવવાના મહત્વને ભારપૂર્વક દર્શાવવા માટે 1933માં મુનશી પ્રેમચંદ દ્વારા લખવામાં આવેલ એક વાર્તાને ટાંકી હતી. તેમણે કહ્યું કે ઉજ્જવલા દ્વારા આરોગ્ય સુધર્યું છે, ઝેરી ધુમાડાથી મુક્તિ મળી છે અને સ્વચ્છ ઈંધણ પ્રાપ્ત થયું છે. મહિલાઓ પાસે હવે વધારાની આવક કમાવા માટે મોટી તક રહેલી છે કારણ કે રસોઈમાં લગતો સમય હવે ઘટી ગયો છે. પ્રધાનમંત્રીએ ભારપૂર્વક જણાવ્યું હતું કે કેન્દ્ર સરકાર એ બાબતનું ખાસ ધ્યાન રાખી રહી છે કે આ યોજનામાં કોઈપણ વચેટિયાઓ સામેલ ન હોય અને પારદર્શક પ્રક્રિયા દ્વારા જ લાભાર્થીઓને પસંદ કરવામાં આવે. તેમણે કહ્યું કે ભારતમાં 69 ટકા ગામડાઓ પાસે હવે 100 ટકા એલપીજીની ઉપલબ્ધતા છે જ્યારે 81 ટકા ગામડાઓમાં 75 ટકાથી વધુ એલપીજીની ઉપલબ્ધતા છે. પ્રધાનમંત્રી સાથે ચર્ચા કરતા લાભાર્થીઓએ વર્ણન કર્યું કે કઈ રીતે એલપીજીના જોડાણોએ રસોઈમાં લગતા સમયમાં ઘટાડો કર્યો છે અને સમગ્ર પરિવાર માટે જીવનની ગુણવત્તામાં સુધરી છે.
પ્રધાનમંત્રીએ આર્જેન્ટીનામાં રાષ્ટ્રપતિની ચૂંટણી જીતવા બદલ અલ્બર્ટો ફર્નાન્ડિઝને અભિનંદન પાઠવ્યા

પ્રધાનમંત્રી શ્રી નરેન્દ્ર મોદીએ આર્જેન્ટીનામાં રાષ્ટ્રપતિની ચૂંટણી જીતવા બદલ અલ્બર્ટો ફર્નાન્ડિઝને અભિનંદન પાઠવ્યા હતા. પ્રધાનમંત્રીએ કહ્યું, “રાષ્ટ્રપતિ પદની ચૂંટણીમાં આપના પ્રભાવશાળી વિજય માટે અલ્બર્ટો ફર્નાન્ડિઝને હાર્દિક અભિનંદન. ભારત અને આર્જેન્ટીના વચ્ચેની વ્યુહાત્મક ભાગીદારીને વધારવા અને તેને સશક્ત કરવાની દિશામાં આપની સાથે કામ કરવા માટે આશાન્વિત છું”
પ્રધાનમંત્રીએ આઈબીએસએફ વર્લ્ડ સ્નૂકર ચેમ્પિયનશિપ જીતવા બદલ પંકજ અડવાણીને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ હાલમાં સંપન્ન થયેલી આઈબીએસએફ વર્લ્ડ સ્નૂકર ચેમ્પિયનશિપમાં પોતાનું 18મું વિશ્વ ટાઈટલ જીતવા બદલ પંકજ અડવાણીને શુભેચ્છા પાઠવી હતી. પ્રધાનમંત્રીએ કહ્યું કે, “પંકજ અડવાણીને હાલમાં સંપન્ન થયેલી આઈબીએસએફ વર્લ્ડ સ્નૂકર ચેમ્પિયનશિપમાં તેમનું 18મું વિશ્વ ટાઈટલ જીતવા બદલ શુભેચ્છા. આપની ઉપલબ્ધિઓથી અમે ગૌરવ અનુભવીએ છીએ.
પ્રધાનમંત્રીએ લોકોને દીપાવલીની શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ દીપાવલીના અવસર પર લોકોને શુભેચ્છા પાઠવી છે. પ્રકાશનો આ તહેવાર દરેકના જીવનમાં સુખ અને સારું સ્વાસ્થ્ય લાવે તેવી પણ તેમણે શુભેચ્છા પાઠવી હતી. પ્રધાનમંત્રીએ ટ્વીટ કર્યું; “દરેકને દિવાળીની શુભકામનાઓ. દિવાળી તેજ અને પ્રકાશ સાથે સંકળાયેલી છે. આ શુભ તહેવાર આપણા જીવનમાં આનંદ અને સુખાકારીની ભાવનાને આગળ વધારશે. હું આશા રાખું છું કે પરિવાર અને મિત્રો સાથે તમારી દિવાળી અદ્ભુત હોય.” “આપ સૌને દિવાળીની ખૂબ ખૂબ શુભેચ્છાઓ. પ્રકાશનો આ તહેવાર દરેકના જીવનમાં ખુશીઓ અને સારું સ્વાસ્થ્ય લાવે તેવી પ્રાર્થના.”
મંત્રીમંડળે માર્ગ પહોળો કરવા તેંલગાણા રાજ્ય સરકાર દ્વારા હૈદરાબાદનાં નલ્લાગંડલામાં કેન્દ્રીય જળ પંચની જમીન હસ્તગત કરવા માટે મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે હૈદરાબાદનાં નલ્લાગંડલામાં રેડિયલ રોડ નંબર 30ને સુધારવા માટે કોઈ પણ પ્રકારનાં ખર્ચ વિના પહોળો કરવા તેંલગાણા રાજ્ય સરકાર દ્વારા કેન્દ્રીય જળ પંચની જમીનની પૂર્વ તરફમાં કમ્પાઉન્ડ દીવાલ (આશરે 200 મીટર) સહિત કુલ 10 એકર જમીનમાંથી 372 ચોરસ વાર જમીન હસ્તગત કરવા માટે મંજૂરી આપી દીધી છે. વિકસિત માર્ગ કેન્દ્રીય જળ પંચ માટે ઉપયોગી થશે, કારણ કે ફાળવવામાં આવેલી જમીન પર ઉત્કૃષ્ટતા કેન્દ્રનું નિર્માણ કરવાની યોજના છે.
મંત્રીમંડળે કેન્દ્ર સરકાર પ્રાયોજિત યોજના રાષ્ટ્રીય આયુષ મિશન (એનએએમ)ને 01.04.2017થી 31.03.2020 સુધી ચાલુ રાખવાની મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રિય મંત્રીમંડળે કેન્દ્ર દ્વારા પ્રાયોજિત રાષ્ટ્રીય આયુષ મિશનને 01 એપ્રિલ, 2017 થી 31 માર્ચ, 2020 સુધી ચાલુ રાખવાની મંજૂરી આપી છે. તેનાં પર ત્રણ વર્ષનાં ગાળા દરમિયાન રૂ. 2400 કરોડનો ખર્ચ કરવામાં આવશે. મિશનની શરૂઆત સપ્ટેમ્બર, 2014માં થઈ હતી. મિશનની ખાસિયતોઃ રાષ્ટ્રીય આયુષ મિશનનો અમલ આયુષ મંત્રાલય દ્વારા કરવામાં આવે છે. તેનો ઉદ્દેશ સસ્તી આયુષ સેવાઓ ઉપલબ્ધ કરાવવાનો છે, જે તમામની પહોંચમાં હોય. તેની અન્ય ખાસિયતો આ પ્રકારે છેઃ આયુષ હોસ્પિટલ્સ અને ડિસ્પેન્સરીઓને અપગ્રેડ કરવી, પ્રાથમિક આરોગ્ય કેન્દ્રો (પીએચસી), સામુદાયિક આરોગ્ય કેન્દ્રો (સીએચસી) અને જિલ્લા હોસ્પિટલો (ડીએચ)માં આયુષ સુવિધાઓ, આયુષ શૈક્ષણિક સંસ્થાઓ, રાજ્ય સરકાર, આયુર્વેદ, સિદ્ધ, યુનાની અને હોમિયોપેથી ફાર્મસીઓનાં અપગ્રેડેશન મારફતે રાજ્ય સ્તરની સંસ્થાગત ક્ષમતાને વધારવી, દવા પરીક્ષણ પ્રયોગશાળાઓ તથા આયુર્વેદ સિદ્ધ, યુનાની અને હોમિયોપેથી અમલીકરણ વ્યવસ્થા, ખેતીવાડીમાં શ્રેષ્ઠ પદ્ધતિઓ (જીએસપી) અપનાવીને જડીબુટ્ટીઓની ખેતીને સમર્થન, જેથી તેમનાં સંગ્રહ અને વિતરણ માળખું વિકસાવવા અને કાચા માલનો સતત પુરવઠો ઊભો કરી શકાય, રાષ્ટ્રીય આયુષ મિશન દેશમાં અને ખાસ કરીને પછાત અને અંતરિયાળ વિસ્તારોમાં આયુષ આરોગ્ય સેવાઓ/શિક્ષણ ઉપલબ્ધ કરાવીને રાજ્ય/કેન્દ્રશાસિત પ્રદેશ સરકારોનાં પ્રયાસોને સમર્થન આપી રહ્યાં છે, જેથી આરોગ્ય સેવાઓનાં અવરોધને દૂર કરી શકાય. મિશન અંતર્ગત આ ક્ષેત્રો પર વિશેષ ધ્યાન આપવામાં આવે છે. ઉપરાંત વાર્ષિક યોજનાઓ માટે વધારાનાં સંસાધનો પૂરાં કરવા માટેની જોગવાઈ પણ કરવામાં આવે છે. મિશનનાં સંભવિત પરિણામ આ પ્રકારનાં છેઃ આયુષ સેવાઓ પ્રદાન કરનારી સ્વાસ્થ્ય સુવિધાઓની સંખ્યા વધારવા તથા દવાઓ અને તાલીમ ધરાવતી શ્રમ શક્તિ ઉપલબ્ધ કરાવીને આયુષ સ્વાસ્થ્ય સેવાઓ સુધી શ્રેષ્ઠ પહોંચ. તમામ પ્રકારની સુવિધાઓથી સજ્જ આયુષ શૈક્ષણિક સંસ્થાઓની સંખ્યા વધારીને આયુષ શિક્ષામાં સુધારો. કડક અમલીકરણ વ્યવસ્થાથી સજ્જ શ્રેષ્ઠ ફાર્મસીઓ અને દવા પરીક્ષણ પ્રયોગશાળીઓની સંખ્યા વધારીને શ્રેષ્ઠ આયુષ દવાઓની ઉપલબ્ધતામાં વધારો. પ્રતિરોધક સ્વાસ્થ્ય સેવા વ્યવસ્થાઓ સ્વરૂપે યોગ અને કુદરતી ચિકિત્સાને અપનાવવા માટે જાગૃતિ લાવવી. જડીબુટ્ટીઓનાં કાચા માલની વધતી સ્થાનિક માંગને પૂર્ણ કરવી અને નિકાસ વધારવી. પૃષ્ઠભૂમિઃ રાષ્ટ્રીય આયુષ મિશનનો ઉદ્દેશ આયુર્વેદ, સિદ્ધ, યુનાની અને હોમિયોપેથી જેવા પ્રાચીન ભારતીય ચિકિત્સા વારસાને મજબૂત કરવાનો છે. આ સ્વાસ્થ્ય સુવિધાનાં ક્ષેત્રમાં અપાર જ્ઞાનનો ભંડાર છે. ભારતીય ઔષધિ વ્યવસ્થાઓની આ વિશેષતા એ છે કે તે તમામની પહોંચમાં છે, તેમાં વિવિધતા છે, આ દવાઓ સસ્તી છે તથા સામાન્ય જનતાનાં મોટા વર્ગમાં તેની સ્વીકૃતિ છે. તુલનાત્મક સ્વરૂપે આ દવાઓ ઓછી ખર્ચાળ છે અને દેશવાસીઓનાં એક મોટા વર્ગની સ્વાસ્થ્યની જરૂરિયાતો પૂર્ણ કરવામાં સક્ષમ છે.
પ્રધાનમંત્રીએ રિયાદમાં સાઉદી અરબના ક્રાઉન પ્રિન્સ સાથે મુલાકાત યોજી

પ્રધાનમંત્રી શ્રી નરેન્દ્ર મોદીએ અઉદી અરબના ક્રાઉન પ્રિન્સ અબ્દુલ અજીજ બિન સલમાન અલ સઉદ સાથે વાતચીત કરી હતી. આ બેઠક દરમિયાન ઊર્જા સંબંધી મુદ્દાઓ પર વિચાર વિમર્શ થયા હતા, જેનાથી ભારત અને સાઉદી અરબની મિત્રતા વધુ ગાઢ બને. બેઠક દરમિયાન પ્રધાનમંત્રી શ્રી મોદીએ કહ્યું હતું કે ઊર્જા ક્ષેત્ર ભારત-સાઉદી અરબ વચ્ચેના સંબંધોનો એક મહત્વપૂર્ણ આધાર બની રહેશે.
પ્રધાનમંત્રીએ સુશ્રી અરુણિમા સિંહાને એમનાં માઉન્ટ વિન્સન, એન્ટાર્કટિકા અભિયાન માટે તિરંગો સોંપ્યો

પ્રધાનમંત્રી શ્રી નરેન્દ્ર મોદીએ આજે નવી દિલ્હીમાં સુશ્રી અરુણિમા સિંહાને એમનાં માઉન્ટ વિનસન, એન્ટાકર્ટિકા અભિયાન માટે તિરંગો સોંપ્યો હતો. શ્રી અરુણિમા સિંહા માઉન્ટ એવરેસ્ટ પર આરોહણ કરનાર પ્રથમ દિવ્યાંગ મહિલા છે. તેઓ આજે નવી દિલ્હીમાં પ્રધાનમંત્રીને મળ્યાં હતાં અને તેમણે એન્ટાર્કટિકાનાં પોતાનાં આગામી પર્વતારોહણ અભિયાન વિશે જાણકારી આપી હતી. શ્રી મોદીએ તેમની પ્રભાવશાળી ઉપલબ્ધિઓની પ્રશંસા કરી હતી અને તેમનાં નવા અભિયાન માટે શુભેચ્છા પાઠવી હતી. સુશ્રી અરુણિમા સિંહાએ અગાઉ પાંચ મહાખંડોમાં સૌથી ઊંચા શિખરો પર આરોહણ કર્યું છે અને આ રીતે તેઓ આ પ્રકારની ઉપલબ્ધિ હાંસલ કરનારા પ્રથમ દિવ્યાંગ મહિલા બન્યા છે.